text: 黃養正，字玉如，號聖源，河南歸德府永城縣軍籍。生平.總督遼餉戶部尚書黃運泰子。治詩經，萬曆三十七年己未科進士，兵部觀政，未仕卒。妻夏氏，夫故，拊屍痛哭，誓以身殉，從容自縊，面色如生，奉旨給銀三十兩建坊。弟黃養質，字玉相，泰昌元年恩貢。黃養衝，字玉章，號浩源，開黃門書院於邑東，與兄養正約同邑文士習業其中。曽與練國事同在鳳陽總督馬士英幕府中贊畫，誘降劉超。順治四年應歲薦，授陝州訓導。與諸生定條約，每鄉立文社，崇尚實學，士風丕變，陝六十年無登科者，是年鄉薦有人，士林頌焉。
metadata: erhwenkuo/wikipedia-zhtw
metadata: 黃養正 (萬曆進士)
metadata: https://zh.wikipedia.org/wiki?curid=7464123